Pembuat filem Jepun dipenjara
YANGON: Junta Myanmar memenjarakan seorang pembuat filem Jepun selama 10 tahun kerana menggalakkan perbezaan pendapat terhadap tentera dan melanggar undang-undang komunikasi elektronik, kata Sumber Diplomatik semalam. Tentera menyekat kebebasan akhbar sejak rampasan kuasa tahun lalu, menangkap wartawan dan jurugambar serta membatalkan lesen penyiaran ketika negara itu dilanda huru-hara. Toru Kubota dijatuhi hukuman oleh mahkamah di Penjara Insein Yangon kelmarin, kata seorang diplomat di Kedutaan Jepun di Myanmar, sambil menambah bahawa perbicaraan pembikin filem itu kerana melanggar undang-undang imigresen masih diteruskan. Kubota, 26, ditahan berhampiran perhimpunan antikerajaan di Yangon pada Julai lalu bersama dua warga Myanmar. Mahkamah menjatuhkan hukuman penjara tujuh tahun kepada Kubota kerana melanggar undang-undang komunikasi elektronik, dan tiga tahun kerana menggalakkan perbezaan pendapat, kata sumber itu. Pertuduhan berbeza pendapat membawa hukuman penjara maksimum tiga tahun dan digunakan secara meluas dalam tindakan keras terhadap pembangkang terhadap rampasan kuasa. Perbicaraan seterusnya bagi pertuduhan imigresen akan berlangsung Rabu hadapan, tambah sumber itu. Kubota tiba di Myanmar pada Julai dan sedang menjalani penggambaran dokumentari yang memaparkan seorang warga Myanmar, rakannya Yoshitaka Nitta memberitahu sidang akhbar di Tokyo pada Ogos lalu. ‘Sebuah tamparan’ Tokyo ialah penderma utama kepada Myanmar dan mempunyai hubungan lama dengan tentera negara itu. Selepas rampasan kuasa, Jepun mengumumkan ia menghentikan semua bantuan baharu, walaupun ia tidak lagi mengenakan sekatan individu ke atas komander tentera dan polis. Penjara Kubota adalah satu ‘tamparan’ bagi Tokyo, kata Phil Robertson dari Human Rights Watch. “Sudah tiba masanya untuk Jepun berhenti bermain permainan, dan bergerak menyokong sekatan antarabangsa sebenar yang akan memerah sumber pendapatan junta.” Pada September, Kementerian Pertahanan Jepun berkata ia menghentikan program latihan untuk anggota tentera Myanmar mulai tahun hadapan berhubung hukuman mati junta terhadap aktivis pro-demokrasi. Tindakan itu dibuat sebagai tindak balas terhadap hukuman mati oleh junta terhadap empat tahanan politik pada Julai lalu, penggunaan hukuman mati pertama negara itu dalam beberapa dekad, yang mencetuskan kemarahan antarabangsa. Kubota ialah wartawan asing kelima yang ditahan di Myanmar, selepas warga Amerika Syarikat (AS) Nathan Maung dan Danny Fenster, Robert Bociaga dari Poland dan Yuki Kitazumi dari Jepun yang mana kesemua mereka kemudiannya dibebaskan dan dihantar pulang. -AFP 
See author's posts
